[{"text_idx": "#000000", "text": "Nova malrekordo: UEA plu s\u0302rumpas"}, {"text_idx": "#000001", "text": "En 2019 UEA havis entute 4.162 individuajn membrojn. Tio estas nova malrekordo: neniam post la krizo de la 1930-aj jaroj, kiam UEA disfalis en du konkurantajn organizaj\u0302ojn, la asocio havis tiel malmultajn membrojn. Tamen lau\u0306 la estraro la \u201dnova kotizsistemo estis pozitiva por UEA\u201d."}, {"text_idx": "#000002", "text": "Post trijara stabilig\u0302o je historie malalta nivelo, la membronombro de UEA denove falas. Neniam en la postmilita historio de la asocio UEA havis tiel malmultajn individuajn membrojn. De 4.581 en la jaro 2018 la nombro de individuaj membroj en 2019 falis al 4.162, do je 419 personoj. Tio egalas al malkresko de 9,1 procentoj."}, {"text_idx": "#000003", "text": "Fondaj\u0302o Canuto en 2019 membrigis 481 personojn, kio estas 35 pli ol en la antau\u0306a jaro. La fondaj\u0302o Canuto estas mono donacita al UEA por membrigi nepagipovajn esperantistojn, do oni povas supozi, ke la 60-procenta kresko de la membraro en Afriko (de 145 al 234) parte konsistas el personoj, kies kotizon pagis la fondaj\u0302o. Tamen la prezo de reta membreco por malric\u0302aj landoj nun estas nur 2 eu\u0306roj jare, kio supozeble povis logi iom da novaj membroj tie."}, {"text_idx": "#000004", "text": "La falon de la suma membronombro la estraro en la gazetara komuniko klarigas per la malgrandeco de la Universala Kongreso en Lahtio, kiu havis nur 904 alig\u0302intojn. Neniu UK en Eu\u0306ropo post la dua mondmilito havis tiel malmultajn partoprenantojn."}, {"text_idx": "#000005", "text": "Tamen la fakto ke la Universala Kongreso en iu jaro estas malpli granda ol en la antau\u0306a jaro, ne au\u0306tomate signifas, ke estos malpli da individuaj membroj. Ekzemple la kongreso en Bonaero en 2014 havis nur 706 alig\u0302intojn, sed en tiu jaro la membronombro kreskis."}, {"text_idx": "#000006", "text": "Se oni kalkulas ankau\u0306 la membrojn de alig\u0302intaj landaj asocioj, la tuta membraro de UEA en 2019 estis 12.779. Tio signifas falon de 327 kompare kun la antau\u0306a jaro. Do, efektive la membraro de la landaj asocioj ec\u0302 kreskis je 92, dum la kvanto de individuaj membroj de UEA malkreskis je 419."}, {"text_idx": "#000007", "text": "La gazetara komuniko de UEA tute ne mencias la suman nombron de la TEJO-ag\u0302aj membroj, do oni facile povus suspekti, ke g\u0302i same plu s\u0302rumpis. La haveblaj ciferoj tamen indikas, ke g\u0302i eble restis relative stabila. En 2018 estis 549 TEJO-ag\u0302aj individuaj membroj, el kiuj 486 en kategorioj similaj al la nuna baza membreco. En 2019 estis 482 TEJO-ag\u0302aj membroj en la kategorio \u201cbaza membro\u201d."}, {"text_idx": "#000008", "text": "Ni petis la prezidanton de TEJO, Joop Kiefte, komenti la s\u0302rumpantan membronombron de UEA. Lau\u0306 li la membronombro ne tre gravas:"}, {"text_idx": "#000009", "text": "\u2013 La malkresko ironie estas rezulto de ege pozitiva disvolvig\u0302o, nome la interreto. La historiaj funkcioj de UEA nun estas plene kovrataj per simpla interreto-uzo, kaj ni bezonas tempon por trovi novajn manierojn por fari membrecon alloga c\u0302e la esperantistaro. La sola gravega funkcio de UEA kaj TEJO kiu restas kaj ne estas plenumata pli bone per interreto estas internacia reprezento, por kiu g\u0302uste ni devas adapti kiel ni traktas membrokvantojn, c\u0302ar por internacia reprezento oni atendas ke membrokvanto respegulas reprezentatojn."}, {"text_idx": "#000010", "text": "Lau\u0306 li ne indas, ke Libera Folio raportu pri la membronombroj de Esperanto-organizaj\u0302oj, c\u0302ar tio nur kau\u0306zas problemojn."}, {"text_idx": "#000012", "text": "Joop Kiefte asertas, ke li ec\u0302 mem ne konas la kvanton de TEJO-ag\u0302aj membroj-abonantoj."}, {"text_idx": "#000013", "text": "Libera Folio: C\u0302u ne vi kiel prezidanto de TEJO devus koni la kvanton de pagantaj membroj?"}, {"text_idx": "#000014", "text": "Vi ne opinias tion grava informo?"}, {"text_idx": "#000016", "text": "Lau\u0306 la vicprezidanto de UEA, Fernando Maia, la kvanto de TEJO-ag\u0302aj individuaj membroj de UEA fakte kreskis en 2019. Li tamen ne volas diri la precizan nombron."}, {"text_idx": "#000018", "text": "\u2013 La ne-mencio de la tuta TEJO-membronombro ligita al UEA en la komuniko ne estis intenca. Ne ekzistis subintencoj en tio, simple okazis, ke mi preteratentis tiun menciindaj\u0302on meze de la laborado. Por tiu specifa demando, mi povas informi, ke la rezulto de 2019 por TEJO-ag\u0302uloj ligitaj al UEA kiel individuaj membroj superis tiujn de 2018, 2017 kaj 2016."}, {"text_idx": "#000019", "text": "Tio signifus, ke TEJO havas almenau\u0306 550 individuajn membrojn. Maia atentigas, ke TEJO nun aldone kalkulas inter siaj membroj ankau\u0306 la membrojn de fakaj asocioj kaj \u201djunajn amikojn de Esperanto\u201d, kiuj skribis sian nomon en reta formularo. Tamen la nombro de tiaj homoj estas konata al neniu, lau\u0306 Joop Kiefte pro problemo en la koncerna retejo."}, {"text_idx": "#000020", "text": "Lau\u0306 la gazetara komuniko de UEA, la reformo de la kotiza sistemo kau\u0306zis, ke spite al la falinta membronombro la asocio en 2019 fakte ricevis pli da kotizaj enspezoj ol en 2018. Ekde 2019 la UEA la kotizo de membro-abonanto en ric\u0302aj landoj estas 74 eu\u0306roj, kaj ec\u0302 por nura reta membreco log\u0302antoj de ric\u0302aj landoj pagas 44 eu\u0306rojn jare."}, {"text_idx": "#000021", "text": "Lau\u0306 la komuniko UEA dum 2019 faris \u201dmilojn da kontaktoj\u201d por varbi novajn membrojn, interalie mesag\u0302ante al eksmembroj, c\u0302eestante en gravaj Esperanto-eventoj kaj laborante per retaj platformoj."}, {"text_idx": "#000022", "text": "\u2013 Ni ankorau\u0306 mezuras la rezultojn. Kion mi povas anticipi estas ke la varblaboroj c\u0302e Amikumu estis aparte utilaj por revenigi al la statistikoj de UEA landojn, kiuj historie ne havis membrojn, kiel okazis ekzemple kun Trinidado, diras Fernando Maia."}, {"text_idx": "#000024", "text": "Lau\u0306 Renato Corsetti pri la s\u0302rumpo de UEA kulpas la gvidantoj de la asocio, sed ankau\u0306 la c\u0302iam pli granda superrego de la angla lingvo en la mondo:"}, {"text_idx": "#000025", "text": "\u2013 De hierau\u0306 vespere, kiam mi legis la gazetaran komunikon, amaso da prem-song\u0302oj premas min, c\u0302efe, kiam mi estas veka kaj ne song\u0302as. Mi j\u0302us legis, ke en 1948 UEA havis entute 17.707 membroj kaj, ke pro la agado de Lapenna kaj liaj samtempuloj en la posta jardeko, g\u0302i atingis 32.202 en 1966. Simpla komparo kun la nunaj 12.779 montras, ke c\u0302iuj prezidantoj, estraranoj kaj g\u0302eneralaj direktoroj de tiam g\u0302is nun devus fari kolektivan ritan memmortigon kun la lastaj vortoj \u201dEn la mondo mortis nova sento\u201d. Fakte per mikso de retoriko pri imagitaj triumfoj kaj manko de adaptig\u0302o al la s\u0302ang\u0302ig\u0302anta mondo ni sukcesis malgrandigi UEA-n g\u0302is nerekoneblo."}, {"text_idx": "#000026", "text": "Por fortigi UEA-n lau\u0306 li unue necesus fortigi la landajn asociojn."}, {"text_idx": "#000030", "text": "Lau\u0306 li, la komencantoj malmulton gajnas per alig\u0302o al UEA, al ili pli utilas retaj kontaktoj kaj servoj kiel Amikumu."}, {"text_idx": "#000031", "text": "\u2013 Tial la statistiko pri individuaj membroj de UEA ja ne indikas ion pri la kresko de la nombro de ovoj kaj pri la plihelig\u0302o de la kultura pejzag\u0302o kiun respegulas tiu kresko."}, {"text_idx": "#000032", "text": "Probal Dasgupta konsentas pri la analizo de UEA, lau\u0306 kiu grave kontribuis al la malalta membronombro la nemultnombreco de la Universala Kongreso en Lahtio."}, {"text_idx": "#000035", "text": "UEA kas\u0302as informojn pri siaj fondaj\u0302oj"}, {"text_idx": "#000038", "text": "UEA bezonas esperantistigi la \u201calimondistojn\u201d. Ili estas laux mi esperantistigeblaj."}, {"text_idx": "#000040", "text": "Prezidanto de organizo ne prizorgas pri la kvanto de anoj de s\u0302ia organizo..."}, {"text_idx": "#000042", "text": "Joop Kiefte trafas gravan kaj pravan punkton kiam li demandas \u201cKiucele ekzakte?\u201d, c\u0302ar la membronombro de la Esperantoorganizoj neniam dependis c\u0302efe de la agado de la aktivuloj. Bona ekzemplo estas Danio komence de la 30-aj jaroj, kiam en unu sola jaro la membronombro duoblig\u0302is. Kiun geniaj\u0302on do faris la tiama gvidantaro de la tiama CDEL (Centra Dana Esperantista Ligo) por atingi tiel spektaklan rezulton?"}, {"text_idx": "#000043", "text": "Absolute nenion eksterordinaran! Multegaj homoj havis kaj ankau\u0306 nuntempe havas simpation al Esperanto, sed tio kio instigis homojn ne nur havi tiun simpation private, sed ankau\u0306 esprimi g\u0302in publike, estis la potenctranspreno de Hitler en Germanio. Oni g\u0302enerale sciis ke la Nazioj malamas c\u0302ion internacian, do Esperanto estis bona kontrau\u0306Nazia esprimilo (kaj perfekta se oni volis ne tro politikecan esprimon). CDEL tute ne estis aparte modela organizo (kontraste al la Sveda, kiom mi scias). Dum la 1920aj jaroj CDEL ec\u0302 ne sukcesis aperigi propran revuon, kaj inter la gvidantoj la tutan tempon estis gigantaj personaj problemoj, kiuj kulminis nur komence de la 1960-aj jaroj. Malgrau\u0306 tio la asocio kreskegis, tute ignorante la duan mondmiliton (tre milda en Danio kompare al aliaj landoj, tamen) kaj kulminante en 1959!"}, {"text_idx": "#000045", "text": "Kaj tial g\u0302i tiam devis fari 180-gradan turnon. G\u0302is tiam c\u0302iam plej gravis la universaleco: la deziro de mondpaco per unueco. Nun rapide altrudis sin la graveco de la diverseco: la deziro de monda libereco per reciproka agnosko de malsamecoj. Kaj tio estas diable malfacila. Kiu post Lapenna entute provis konfrontig\u0302i kun la kontrastaj postuloj de unueco kontrau\u0306 diverseco?"}, {"text_idx": "#000049", "text": "Kara Bertilo , la unuaj du el tri tekstoj tute klare ion diras pri koncentrejoj. E-isto Metzger ech estis senkapigita...E-istoj aktivis kaj en rezista movado \u2013 kaj movado de fashistoj. En hispana civila milito ili trovighas en du malamikaj tendaroj.En unua mondmilito E-isto same buchis sin reciproke- kiel nuntempe jaro 2020 en moderna epoko ili apartenas al diversaj militistaj aliancoj."}, {"text_idx": "#000061", "text": "Kiel kurdlingvaj dividoj malhelpas aliron al informojRusiaj diplomatoj reagas al nova lingvoleg\u0302o en Kirgizio, revenigante kolonian pasinteconTiuj fotoj montras la historion de la \u2018rusaj dometoj\u2019 en Havano, Kubo"}]